
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Grozījumi Uzņēmumu ienākuma nodokļa likumā " sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Ministrijas / iestādes iniciatīva
Apraksts
Izvērtējot nodokļu maksātāju un nozaru pārstāvju iesniegumus, jautājumus un priekšlikumus attiecībā uz Uzņēmumu ienākuma nodokļa likuma (turpmāk – UIN likums) regulējuma piemērošanu un nepieciešamajām izmaiņām, Likumprojekts paredz paplašināt termina "dividendes" definīciju, precizēt uzņēmumu ienākuma nodokļa (turpmāk – UIN) piemērošanas kārtību attiecībā uz nosacītajām dividendēm, tirgus cenas korekcijām, kā arī veikt tehniskus precizējumus, kas nodrošinās normu viennozīmīgu interpretāciju. Likumprojekts arī paredz saskaņot UIN likuma normas ar grozījumiem Sociālo uzņēmumu likumā.
1.2. Mērķis
Mērķa apraksts
Likumprojekta izstrādes mērķis ir pilnveidot, līdzsvarot un tehniski precizēt UIN regulējumu, tai skaitā, lai novērstu potenciālus nodokļu dubultās uzlikšanas riskus sabiedrības likvidācijas, akciju atpirkšanas un tirgus cenas korekcijas gadījumā, mazinātu nodokļu plānošanas iespējas attiecībā uz nosacītajām dividendēm, kā arī lai tehniski precizētu UIN likuma normas, tai skaitā tās saskaņojot ar citiem normatīvajiem aktiem.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
Finanšu ministrija un Valsts ieņēmumu dienests (turpmāk – VID) regulāri saņem ievērojamu skaitu nodokļu maksātāju un nozaru pārstāvju iesniegumus par UIN likuma normu interpretāciju un piemērošanu. Šie iesniegumi norāda uz nepieciešamību pilnveidot un līdzsvarot spēkā esošo regulējumu, lai nodrošinātu tā skaidru, vienveidīgu un taisnīgu piemērošanu.
Nozaru pārstāvji pamatoti vērš uzmanību uz riskiem, kas saistīti ar iespējamu nodokļa dubultu uzlikšanu, īpaši sabiedrību likvidācijas, pašu kapitāla instrumentu (akciju) atpirkšanas, personāla akciju emisijas, kā arī tirgus cenas korekcijas gadījumos. Šādās situācijās pašreizējais UIN regulējums ne vienmēr nodrošina pietiekami skaidrus un samērīgus risinājumus, kas var radīt papildus nodokļa slogu. Vienlaikus, ir identificēta problemātika attiecībā uz tirgus cenas principa piemērošanu darījumos, kad saskaņā ar Segto obligāciju likumu tiek īstenota segto obligāciju programma, lai segtu saistības pret ieguldītājiem un segto obligāciju kreditoriem. Papildus tam ievērojot identificēto problemātiku, proti, nepieciešamību retrospektīvi izvērtēt pamatkapitāla veidošanās un palielināšanas no nesadalītās peļņas procesus, kā arī uzņēmumu reorganizāciju ķēdes, konstatēts, ka reorganizācijas ietvaros nosacīto dividenžu izsekojamība ir administratīvi sarežģīta gan nodokļa maksātājiem, gan VID, īpaši atkārtotu reorganizāciju gadījumos, būtiski apgrūtinot atliktā UIN uzskaiti un kontroli.
Praksē ir konstatētas arī atsevišķas tehniska rakstura nepilnības, kas rada interpretācijas neskaidrības, piemēram, attiecībā uz  transportlīdzekļa elektroenerģijas patēriņa izdevumiem un aizdevumu aprēķina metodiku darījumos ar saistītajām personām. Līdz ar to ir nepieciešami precizējumi, kas nodrošinātu vienotu normu izpratni un piemērošanu.
Problēmas un risinājumi
Problēmas apraksts
1. Likvidācijas kvota un atlīdzība par savu akciju iegūšanu
UIN likums neparedz iespēju samazināt aprēķināto UIN par saņemtās likvidācijas kvotas un atlīdzības par pašu kapitāla instrumentu (akciju) atpirkšanu virs to nominālvērtības, par kuru ienākuma izmaksātāja līmenī UIN jau ir samaksāts, tālāku sadalīšanu dividendēs dalībniekiem. 
Turklāt, ņemot vērā, ka UIN piemērošanai likvidācijas kvota tiek noteikta no nodokļa maksātāja pašu kapitāla, no kura atņemta dalībnieku ieguldītā summa, likvidācijas gadījumā ar nodokli tiek aplikta visa atlikusī peļņa, tostarp peļņa, par kuru jau iepriekš var būt samaksāta UIN piemaksa.
Tādējādi, minētajos gadījumos pastāv risks, ka viena un tā pati peļņa tiek aplikta ar UIN atkārtoti.
UIN likuma 8. panta otrās daļas 2. punkts nosaka, ka par izdevumiem, kuri nav saistīti ar saimniecisko darbību uzskata arī maksājumus no  peļņas, apgrozījuma vai cita bāzes lieluma samazinājumu, kuru nodokļa maksātājs veic pēc savas iniciatīvas vai dalībnieka rīkojuma. Ņemot vērā, ka Latvijas UIN modelis paredz UIN aprēķināt nevis gūtajai peļņai, bet sadalītajai peļņai, kā arī to, ka pēc ekonomiskās būtības savu akciju atpirkšana nav uzskatāma par tipisku saimniecisko darbību un dalībniekiem, daļu atpirkšanas gadījumā, daļu uzcenojums ir uzskatāms par peļņas sadali, jau šobrīd sabiedrībām rodas pienākums  šo peļņas daļu iekļaut ar UIN apliekamajā bāzē. Tomēr atšķirībā no situācijas, kad UIN tiek aprēķināts par dividendēm, kuras atkārtoti netiek apliktas ar UIN dalībnieka līmenī, rodas potenciāla nodokļa dubulta uzlikšana brīdī, kad dalībnieks nolemj šo summu sadalīt dividendēs.
Risinājuma apraksts
UIN likuma 1. panta devītajā daļā ietvertā termina "dividendes" definīcija tiek papildināta, paredzot, ka ienākums no likvidācijas kvotas un atlīdzības par savu akciju iegūšanu UIN likuma piemērošanai ir uzskatāms par dividendi. Vienlaikus arī UIN likuma 4. pantā tiek iekļauts skaidrojums, ka savu akciju iegūšanas gadījumā uz peļņas sadali attiecināmā atlīdzības daļa (dividendes) veidojas kā pozitīva starpība starp aprēķināto atlīdzību par akcijām un dalībnieka ieguldīto summu sabiedrībā. Līdz ar to, šis regulējums neskar Satversmes 105. pantā nostiprinātās tiesības uz īpašumu. Turklāt,  attiecībā uz likvidācijas kvotas un saņemtās atlīdzības jeb peļņas daļas, kura izmaksāta dalībniekam (nodokļa maksātājam), sabiedrībai iegūstot savas akcijas, tālāku sadali turpmāk būs tiesības piemērot UIN likuma 6. pantā noteikto atbrīvojumu.
Papildus tam, UIN likuma pārejas noteikumu 54. punktā tiek paredzēts, ka likvidācijas kvota un atlīdzība par savu akciju iegūšanu ir uzskatāma par dividendi  sākot ar 2026. gada 1. janvāri. Tādējādi, nodokļa maksātājiem būs tiesības veikt UIN korekcijas (jeb iesniegt precizētas UIN deklarācijas) par periodu, kas sākās 2026. gada 1. janvārī. Koriģējot aprēķināto UIN par peļņas daļu, kura tika izmaksāta par savu daļu atpirkšanu un iekļauta ar UIN apliekamajā bāzē kā ar saimniecisko darbību nesaistīti izdevumi, neveidosies nokavējuma maksājumi, jo tiks precizēta tikai ar nodokli apliekamā bāze, kas tiks pārlikta uz aprēķinātajām dividendēm.
Problēmas apraksts
2.  Nosacītās dividendes
Saskaņā ar UIN likuma 7. pantu, palielinot pamatkapitālu no nesadalītās peļņas daļas (nosacītajām dividendēm), UIN samaksa tiek atlikta līdz brīdim, kad pamatkapitāls tiek samazināts, pabeigta likvidācija vai nodokļa maksātājs reģistrējas par mikrouzņēmumu nodokļa maksātāju. Savukārt, reorganizācijas gadījumā pienākums samaksāt UIN par nosacītajām dividendēm pāriet uz iegūstošo sabiedrību. Ņemot vērā, ka praksē nereti notiek vairākkārtīgas sabiedrību reorganizācijas, ir apgrūtināta saistību vēsturiskā uzskaite un efektīva atliktā UIN kontrole, tādējādi radot paaugstinātus nodokļu plānošanas un nodokļa neizsekojamības riskus. Vienlaikus, atliktais UIN veidojas gadījumos, kad kapitālsabiedrība uz sabiedrības nesadalītās peļņas rēķina emitē personāla akcijas, neskatoties uz to, ka saskaņā ar Komerclikuma 255. pantu personāla akcijas ir neatsavināmas reģistrētas akcijas, kuras ar darbinieka, valdes vai padomes locekļa statusa izbeigšanos pāriet sabiedrībai. Tātad, pamatkapitāla samazināšanas gadījumā šī iepriekš nodalītā peļņas daļa paliek kapitālsabiedrības rīcībā.
Risinājuma apraksts
Lai nodrošinātu atliktā UIN samaksu brīdī, kad reorganizācijas rezultātā nodokļa maksātāja pamatkapitāls tiek samazināts vai tas beidz pastāvēt, UIN likuma 7. panta pirmā daļa tiek papildināta ar 4. punktu, kas paredz, ka nosacītās dividendes iekļauj ar UIN apliekamajā bāzē, ja nodokļa maksātājs reorganizācijas rezultātā beidz pastāvēt, kā arī precizēts šā panta pirmās daļas 1. punkts, kas atrunā, ka nosacītās dividendes tiek iekļautas ar UIN apliekamajā bāzē tad, kad reorganizācijas procesā tiek samazināts nodokļa maksātāja pamatkapitāls. Savukārt, atbilstoši UIN likuma pārejas noteikumu 55. punktam, nodokļa maksātāji, kuri reorganizācijas procesā pārņēma iegūstošā uzņēmuma atlikto UIN par nosacītajām dividendēm līdz 2026. gada 31. decembrim, šo atlikto UIN iekļauj ar nodokli apliekamajā bāzē UIN likuma 7. panta pirmajā daļā noteiktajā kārtībā.
Savukārt, lai novērstu potenciālu dubultu UIN uzlikšanu peļņai, kura novirzīta emitējot personāla akcijas, kuras bez atlīdzības tiek nodotas darbiniekam, valdes vai padomes loceklim, UIN likuma 7. pants tiek papildināts ar sesto daļu, kas nosaka, ka sabiedrības pamatkapitāla samazināšanas gadījumā un tās likvidācijas gadījumā neņem vērā personāla akcijas, kuras emitētas uz uzņēmuma nesadalītās peļņas rēķina, ja to dzēšanas gadījumā tiesības uz samazināto pamatkapitālu saglabā minētā sabiedrība.
Problēmas apraksts
3. Sociālie uzņēmumi
Līdz ar grozījumiem Sociālo uzņēmumu likumā, kas paredz, ka sociālie uzņēmumi sākot ar 2027. gada 1. janvāri varēs aprēķināt dividendes 50 procentu apmērā no gūtās peļņas, vienlaikus tiek paredzēts atteikties no virknes UIN atvieglojumiem, kas praksē netiek izmantoti. Lai arī no Sociālo uzņēmumu likuma minētie UIN atvieglojumi ir izslēgti, tie joprojām ir iekļauti UIN likuma 8. panta divpadsmitajā daļā, radot tiesību normu nekonsekvenci.
Risinājuma apraksts
No UIN likuma tiek izslēgta 8. panta divpadsmitā daļa, kas paredz īpašus noteikumus sociālajiem uzņēmumiem, proti, atskaitāmu izdevumu veidus, kuri vispārējā gadījumā ir uzskatāmi par izdevumiem, kas nav saistīti ar saimniecisko darbību un veido ar UIN apliekamu objektu. Vienlaikus, tiek saglabāti UIN likumā noteiktie atvieglojumi attiecībā uz ziedojumu veikšanu.
Problēmas apraksts
4. Tirgus cenas piemērošanas noteikumi
Darījumi segto obligāciju programmu īstenošanas ietvaros
Lai nodrošinātu segto obligāciju programmu īstenošanu atbilstoši Segto obligāciju likuma prasībām, kredītiestādei Latvijā jāizveido SPV, un brīdī, kad iestājas aktīvu nošķiršanas pienākums, seguma portfeli nošķirtu no citiem paša emitenta vai emitenta turējumā esošiem aktīviem, lai segtu saistības pret ieguldītājiem un segto obligāciju kreditoriem.  Saskaņā ar UIN likumu darījumiem starp saistītām personām jānotiek pēc tirgus cenas, līdz ar to gadījumos, ja segto obligāciju programmas ietvaros kredītiestādei iestājas pienākums atsavināt seguma portfeli SPV, darījumam jānotiek ievērojot tirgus cenas principus, nevis iekļaujot seguma portfelī aktīvus vērtībā, lai apmierinātu ieguldītāju un segto obligāciju kreditoru prasījumus.

Darījumu vērtības pretkorekcija
Pašreizējais regulējums neparedz nacionālu mehānismu simetriskai tirgus cenas korekcijai gadījumos, kad ar nodokļa maksātāju saistītas personas apliekamais ienākumus tiek koriģēts atbilstoši tirgus cenai. Lai gan Latvijas noslēgtās nodokļu konvencijas paredz savstarpējās saskaņošanas procedūru, lai novērstu nodokļu dubultu uzlikšanu, šī procedūra ir sarežģīta un laikietilpīga. Latvijas tiesību aktos šobrīd trūkst tiešas normas, kas ļautu operatīvi veikt simetrisku bāzes samazinājumu, pamatojoties uz saistītas personas veikto darījuma tirgus cenas korekciju.
Risinājuma apraksts
Darījumi segto obligāciju programmu īstenošanas ietvaros
Risinājums paredz papildināt UIN likuma 4. pantu ar divdesmit otro daļu, kas paredz, ka darījumu tirgus vērtību nepiemēro  attiecībā uz kredītiestādes un tai piederošās segto obligāciju sabiedrības, kura izveidota un darbojas saskaņā ar Segto obligāciju likumu, savstarpējiem darījumiem attiecībā uz segto obligāciju programmas īstenošanu (seguma aktīvu atsavināšana).

Darījumu vērtības pretkorekcija
Risinājums paredz papildināt UIN likuma 15. pantu ar devīto daļu, ieviešot simetrisku tirgus cenas korekcijas mehānismu, kas ļauj nodokļa maksātājam samazināt ar UIN apliekamo bāzi par summu, par kuru ir palielināti saistītās personas apliekamie ienākumi atbilstoši tirgus cenai, ja tiek iesniegts attiecīgs nodokļu administrācijas apliecinājums par korekcijas rezultātā samaksāto UIN. Ņemot vērā, ka audits par transfertcenu korekciju tiek veikts attiecībā uz pārskata gadā veiktu noteiktu darījumu kopumu, pretkorekciju varēs veikt samazinot pārskata gada, par kuru veikta pretkorekcija, taksācijas periodos ar nodokli apliekamajā bāzē iekļauto dividenžu summu. Ja attiecīgajā pārskata gadā nevienā no taksācijas periodiem neveidosies ar nodokli apliekamā bāze par aprēķinātajām dividendēm vai tā būs mazāka par ārvalstīs aprēķināto darījuma starpību, nesegto summu atbilstoši UIN likuma 15. panta desmitajai daļai varēs attiecināt uz nākamajiem taksācijas periodiem, līdz attiecīgā summa tiek segta.
Problēmas apraksts
5.  Procentu maksājumi
UIN likuma 10. panta pirmā daļa nosaka, ka ar UIN apliekamajā bāzē iekļauj procentu maksājumus proporcionāli tam, kādā apmērā pārskata gada parādu saistību (par kurām aprēķināti procentu maksājumi) vidējais apjoms pārsniedz summu, kura vienāda ar četrkāršotu nodokļa maksātāja uzņēmuma gada pārskatā atspoguļoto pašu kapitāla apjomu (pārskata gada sākumā), kas samazināts par ilgtermiņa ieguldījumu pārvērtēšanas rezervi un citām rezervēm, kuras nav radušās peļņas sadales rezultātā. Līdz ar to, minētā norma tiek attiecināta uz bruto procentu summu, nevis neto (starpība starp procentu ienākumiem un procentu izdevumiem), kas rada nesamērīgas UIN sekas uzņēmumiem, kuri veic finanšu starpniecības pakalpojumus.
Risinājuma apraksts
UIN likuma 10. panta pirmajā daļā noteiktā procentu maksājumu summa, kura tiek ņemta vērā pret sabiedrības pašu kapitāla apmēru, tiek aizstāta procentu maksājumu starpību, kas aprēķināta  no procentu maksājumiem atņemot procentu ieņēmumus.
Problēmas apraksts
6. Citi tehniski grozījumi
Ar saimniecisko darbību nesaistītu izdevumu aplikšana ar UIN
UIN likuma 4. panta otrās daļas "a" apakšpunktā ir noteikts, ka ar nodokli apliekamajā bāzē ietver nosacīti sadalīto peļņu, kas ietver ar saimniecisko darbību nesaistītos izdevumus, kas aprēķināti saskaņā ar šā likuma 8. pantu. Savukārt, UIN likuma 4. panta trešajā daļā ir noteikts, ka 4. panta otrās daļas 2. punkta "a" apakšpunktu nepiemēro izdevumiem, no kuriem ieturēts iedzīvotāju ienākuma nodoklis. Vienlaikus, UIN likuma 8. pantā tikai atsevišķos tā punktos ir norāde uz UIN nepiemērošanu, ja piemērots iedzīvotāju ienākuma nodoklis. Līdz ar to, UIN likuma 4. panta trešajā daļā ietvertā atsauce uz "a" apakšpunktu var radīt dažādu interpretāciju, ja tas netiek skatīts vienoti ar minētā likuma 8. panta normām – piemēram, vai materiālās vērtības, mantiski vai citāda rakstura labumi, kuri izlietoti noziedzīga nodarījuma izdarīšanai, tostarp doti valsts amatpersonai kā kukulis vai valsts vai pašvaldības iestādes darbiniekam, kurš nav valsts amatpersona, vai valsts institūcijas pilnvarotai tādai pašai personai par nelikumīgu darbību izdarīšanu, vai arī privātpersonai komerciālas uzpirkšanas nolūkos, būtu uzskatāmi par izdevumiem, kas ir saistīti ar saimniecisko darbību, ja attiecībā uz tiem ir piemērots iedzīvotāju ienākuma nodoklis.

Izdevumi par transportlīdzekļa elektroenerģijas patēriņu
Pēdējos gados ir būtiski pieaudzis nodokļa maksātāju īpašumā vai lietošanā esošo transportlīdzekļu, kuri tiek darbināti ar elektroenerģiju, skaits, vienlaikus, spēkā esošais regulējums nenodrošina viennozīmīgu tā piemērošanu attiecībā uz izdevumiem par transportlīdzekļu patērēto elektroenerģiju. UIN likuma 8. panta piektās daļas 5. punkts ietver tiešu atsauci tikai uz degvielas izdevumiem, tādējādi rodot interpretācijas risku par elektroenerģijas izdevumu atzīšanu saimnieciskās darbības vajadzībām.
Turklāt, nosakot patēriņa normu, par pamatu tiek ņemts vidējais pilsētas cikla patēriņš, kas transportlīdzekļiem, kuri tiek darbināti ar elektroenerģiju, nav izgatavotājrūpnīcas norādītā augstākā elektroenerģijas patēriņa norma.

Nodokļu administrācijas pārbaudes laikā konstatētie pārkāpumi
UIN likuma 8. panta 2.1 daļas 2. punkts nav salāgots ar likumā "Par nodokļiem un nodevām" veiktajām izmaiņām, kas paplašina nodokļu administrācijas tiesības, veicot ne tikai nodokļu revīzijas (audita), bet arī citus nodokļu kontroles pasākums, noteikt pienākumu nodokļa maksātājam koriģēt ar UIN apliekamo bāzi.

Aizdevumi saistītajām personām
No UIN likuma 11. panta ceturtās daļas 3. punktā noteiktā nav viennozīmīgi izsecināms, ka aprēķinot nosacītu peļņas sadali tiek ņemti vērā tikai tādi aizdevumi, kas izsniegti saistītajām personām.

Nodokļu dubultās uzlikšanas novēršana
UIN likuma 15. pants paredz nodokļa maksātāja tiesības Latvijā aprēķināto UIN par dividendēm samazināt par ārvalstīs samaksāto nodokli, ja tas ir apliecināts ar attiecīgiem dokumentiem. Tomēr minētais regulējums neparedz tiešu atsauci uz dividendei pielīdzinātu izmaksu, par kuru nerezidentu pastāvīgās pārstāvniecības Latvijā aprēķina UIN, tādējādi radot neviennozīmīgu normu interpretāciju.
Risinājuma apraksts
Ar saimniecisko darbību nesaistītu izdevumu aplikšana ar UIN
Lai novērstu dažādu interpretāciju iespējas un nodrošinātu vienotu normu piemērošanu, no UIN likuma 4. panta trešās daļas ir izslēgta atsauce uz 4. panta otrās daļas "a" apakšpunktu. Līdz ar to izdevumu, kas nav saistīti ar saimniecisko darbību un kas fiziskajai personai rada ar iedzīvotāju ienākuma nodokli apliekamu labumu izmaksas brīdī, UIN piemērošana tiek vērtēta UIN likuma 8. pantā noteikto normu kontekstā.

Izdevumi par transportlīdzekļa elektroenerģijas patēriņu
Tiek veikti redakcionāli precizējumi, kas nodrošinās normu viennozīmīgu interpretāciju, vienlaikus tiesiski nostiprinot sniegtos skaidrojumus, ka UIN likuma 8. panta piektās daļas 5. punktā noteiktais ir attiecināms arī uz izdevumiem par elektroenerģijas patēriņu, kā arī nosakot, ka degvielas vai elektroenerģijas patēriņa limits tiek noteikts ņem vērā izgatavotājrūpnīcas norādīto augstāko degvielas vai elektroenerģijas patēriņa normu. 


Nodokļu administrācijas pārbaudes laikā konstatētie pārkāpumi
Tiek precizēta UIN likuma 8. panta 2.1 daļas 2. punkta redakcija, lai tā atbilstu likumā "Par nodokļiem un nodevām" noteiktajam attiecībā uz nodokļu administrācijas veiktajiem nodokļu kontroles pasākumiem, tādējādi paplašinot esošo normu un paredzot nodokļa maksātāja pienākumu koriģēt ar UIN apliekamo bāzi par nodokļu administrācijas pārbaudes laikā konstatētiem ieņēmumiem, kurus nodokļa maksātājs nebija uzrādījis grāmatvedības uzskaitē, kā arī nodokļu administrācijas pārbaudes laikā konstatētu nepamatotu ieņēmumu samazinājuma summām.

Aizdevumi saistītajām personām
Tiek veikts redakcionāls precizējumus, kas nodrošinās normu viennozīmīgu interpretāciju, vienlaikus tiesiski nostiprinot sniegtos skaidrojumus, ka UIN likuma 11. panta ceturtās daļas 3. punktā noteiktais nosacījums attiecas tikai uz aizdevumiem, kas izsniegti saistītajām personām.

Nodokļu dubultās uzlikšanas novēršana
Tiek veikti redakcionāli precizējumi, kas nodrošinās nodokļu dubultās uzlikšanas novēršanas normu viennozīmīgu interpretāciju, vienlaikus tiesiski nostiprinot sniegtos skaidrojumus, ka UIN  likuma 15. pants ir piemērojams arī nerezidentu pastāvīgo pārstāvniecību Latvijā aprēķinātajām dividendēm pielīdzinātām izmaksām.
Vai ir izvērtēti alternatīvie risinājumi?
Nē
Vai ir izvērtēts prasību un izmaksu samērīgums pret ieguvumiem?
Nē
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
Nē
Juridiskās personas
Nodokļa maksātāji - iekšzemes uzņēmumi un nerezidentu pastāvīgās pārstāvniecības Latvijā.
Ietekmes apraksts
Skaidrāks un līdzsvarotāks UIN regulējums, tai skaitā, lai novērstu potenciālus nodokļu dubultās uzlikšanas riskus nodokļa maksātāja likvidācijas, akciju atpirkšanas un tirgus cenas korekcijas gadījumā. Samazinātas nodokļu plānošanas iespējas attiecībā uz nosacītajām dividendēm.
2.2. Tiesiskā regulējuma ietekme uz tautsaimniecību
Vai projekts skar šo jomu?
Nē
2.3. Administratīvo izmaksu novērtējums juridiskām personām
Vai projekts skar šo jomu?
Nē
2.4. Administratīvā sloga novērtējums fiziskām personām
Vai projekts skar šo jomu?
Nē
2.5. Atbilstības izmaksu novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
Grozījumi ir precizējoša vai tehniska rakstura un fiskālo ietekmi nerada.
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Jā
4.1. Saistītie tiesību aktu projekti
4.1.1. Sociālo uzņēmumu likums
Pamatojums un apraksts
Grozījumi UIN likumā attiecībā uz sociālajiem uzņēmumiem tiek veikti saskaņā ar grozījumiem Sociālo uzņēmumu likumā. 
Atbildīgā institūcija
Labklājības ministrija
4.2. Cita informācija
-
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Nē
5.3. Cita informācija
Apraksts
-
6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Nē
6.1. Projekta izstrādē iesaistītās institūcijas
Valsts un pašvaldību institūcijas
Nē
Nevalstiskās organizācijas
Biedrība "Fintech Latvija Asociācija", Biedrība "Latvijas Tirdzniecības un rūpniecības kamera"
Cits
Nē
6.2. Sabiedrības līdzdalības organizēšanas veidi
Veids
Sabiedriskā apspriede
Saite uz sabiedrības līdzdalības rezultātiem
https://vktap.mk.gov.lv/legal_acts/headers/16f3273e-75bf-42e9-a6cf-17a09afb2224/public_participations
6.3. Sabiedrības līdzdalības rezultāti
Viedokļi nav saņemti
6.4. Cita informācija
Cita informācija
-
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Nē
7.5. Cita informācija
Cita informācija
-
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Nē
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Nē
8.1.5. uz teritoriju attīstību
Vai projekts skar šo jomu?
Nē
8.1.6. uz vidi
Vai projekts skar šo jomu?
Nē
8.1.7. uz klimatneitralitāti
Vai projekts skar šo jomu?
Nē
8.1.8. uz iedzīvotāju sociālo situāciju
Vai projekts skar šo jomu?
-
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Nē
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
Nē
8.1.13. uz datu aizsardzību
Vai projekts skar šo jomu?
Nē
8.1.14. uz diasporu
Vai projekts skar šo jomu?
Nē
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

